韩愈
苦寒
四时各平分，一气不可兼。隆寒夺春序，颛顼固不廉。
太昊弛维纲，畏避但守谦。遂令黄泉下，萌牙夭句尖。
草木不复抽，百味失苦甜。凶飙搅宇宙，铓刃甚割砭。
日月虽云尊，不能活乌蟾。羲和送日出，恇怯频窥觇。
炎帝持祝融，呵嘘不相炎。而我当此时，恩光何由沾。
肌肤生鳞甲，衣被如刀镰。气寒鼻莫嗅，血冻指不拈。
浊醪沸入喉，口角如衔箝。将持匕箸食，触指如排签。
侵炉不觉暖，炽炭屡已添。探汤无所益，何况纩与缣。
虎豹僵穴中，蛟螭死幽潜。荧惑丧缠次，六龙冰脱髯。
芒砀大包内，生类恐尽歼。啾啾窗间雀，不知已微纤。
举头仰天鸣，所愿晷刻淹。不如弹射死，却得亲炰燖.
鸾皇苟不存，尔固不在占。其馀蠢动俦，俱死谁恩嫌。
伊我称最灵，不能女覆苫。悲哀激愤叹，五藏难安恬。
中宵倚墙立，淫泪何渐渐。天王哀无辜，惠我下顾瞻。
褰旒去耳纩，调和进梅盐。贤能日登御，黜彼傲与憸。
生风吹死气，豁达如褰帘。悬乳零落堕，晨光入前檐。
雪霜顿销释，土脉膏且黏。岂徒兰蕙荣，施及艾与蒹。
日萼行铄铄，风条坐襜襜.天乎苟其能，吾死意亦厌。